Oikeusministeriö
Lainvalmisteluosasto
PL 25
00023 VALTIONEUVOSTO	OM 7/41/2005, OM019:00/2005	
	
EHDOTUS HALLITUKSEN ESITYKSEKSI VAKUUTUSSOPIMUSLAIN JA ERÄIDEN SIIHEN LIITTYVIEN LAKIEN MUUTTAMISESTA	
Esityksessä ehdotetaan lisäyksiä ja muutoksia vakuutussopimuslakiin sekä eräitä tarkistuksia avioliittolakiin, velan vanhentumisesta annettuun lakiin ja vakuutusyhtiölakiin. Esityksen tavoitteena on poistaa epäselvyyksiä ja ongelmia, joita vakuutussopimuslain käytännön soveltamisessa on tullut ilmi.
Merkittävimmät uudistukset koskevat vakuutussopimuslain soveltamisalaa, pakottavuussääntelyä, vakuutuksenantajan tiedonantovelvollisuutta, vakuutuksen epäämistä ja irtisanomista, korvausvaatimuksen vanhentumista ja kanneaikaa sekä henkivakuutusmaksujen ja henkivakuutuksen muiden ehtojen muuttamista.
Kilpailuvirastolla ei ole huomautettavaa esitettyihin lisäyksiin ja muutoksiin. Virasto toteaa työryhmämietinnön osalta kuitenkin seuraavan.
Eläkevakuutussäästöjen siirrettävyys
Työryhmämietinnön mukaan esitystä valmisteltaessa on ollut esillä myös eläkevakuutussäästöjen siirrettävyyttä koskeva asia. Työryhmä on selvittänyt asiaa, mutta ei kuitenkaan esitä siirto-oikeutta ratkaisemattomien verotukseen liittyvien ongelmien takia. Vakuutussopimuslain säännökset eivät ole esteenä siirroille, vaan käytännössä esteen muodostavat eläkevakuutusmaksujen verovähennyskelpoisuuden edellytyksenä olevat, tuloverolaissa (1532/1992) säädetyt eläkevakuutuksen takaisinostorajoitukset.
Kilpailuvirasto pitää valitettavana, että siirrettävyyttä koskeva asia ei ole vieläkään edennyt. Eduskunta edellytti jo vuonna 2004 hyväksyessään eläkevakuutusten verotuksen uudistamista koskevat lainmuutokset, että hallitus ryhtyy toimenpiteisiin vakuutus- ja verolainsäädännön kehittämiseksi niin, että vakuutuksenottajalla olisi yleinen oikeus irtisanoa ottamansa eläkevakuutus tai siirtää eläkevakuutussäästöt vakuutusyhtiöstä toiseen ilman kohtuuttomia vakuutus- tai vero-oikeudellisia seuraamuksia. 
Kilpailuviraston edustaja oli mukana joulukuussa 2003 työnsä päättäneessä valtioneuvoston asettamassa SIVA-työryhmässä, jonka tehtävänä oli arvioida lainsäädäntötarvetta Suomessa tarjottavien säästö-, sijoitus- ja henkivakuutustuotteiden keskinäisten kilpailuedellytysten tasapuolisuuden varmistamiseksi. Työryhmän ehdotukset liittyivät mm. eläkevakuutuksia koskevan verovähennysoikeuden laajentamiseen, pitkäaikaissäästötuotteiden varallisuusverosta luopumiseen sekä erillisen sidottua pitkäaikaissäästämistä koskevan lain (PS-laki) säätämiseen. Ryhmä piti kilpailun kannalta erityisen tärkeänä sitä, että asiakkaalla on oikeus vaihtaa palvelun tarjoajaa säästöaikana. Asiakkaalla olisi siten oltava oikeus irtisanoa sidottua pitkäaikaissäästämistä koskeva sopimus ja vaihtaa säästöjään hallinnoivaa palvelun tarjoajaa samojen periaatteiden mukaisesti kaikilla toimialoilla ilman verovaikutuksia. 
Kilpailuvirasto korostaa kilpailullisten pitkäaikaisten sidottujen säästämistuotteiden markkinoiden kehittymisedellytysten tärkeyttä. Tärkeys korostuu nykytilanteessa, jossa suuri joukko kuluttajia  on tehnyt tai tekemässä ratkaisuja tulojen ja varallisuuden siirtämiseksi työuran jälkeiseen aikaan.

Ylijohtaja		Juhani Jokinen

Erikoistutkija		Liisa Vuorio

tiedoksi		Kauppa- ja teollisuusministeriö
Valtiovarainministeriö